ระเบียบคณะกรรมการคุ้มครองเด็กแห่งชาติ ว่าด้วยหลักเกณฑ์การแต่งตั้งพนักงานเจ้าหน้าที่ส่งเสริมความประพฤตินักเรียนและนักศึกษา พ.ศ. 2548
ระเบียบคณะกรรมการคุ้มครองเด็กแห่งชาติ
ระเบียบคณะกรรมการคุ้มครองเด็กแห่งชาติ
ว่าด้วยหลักเกณฑ์การแต่งตั้งพนักงานเจ้าหน้าที่ส่งเสริมความประพฤตินักเรียนและนักศึกษา
พ.ศ. ๒๕๔๘
 

อาศัยอำนาจตามความในมาตรา
๑๔ (๕) แห่งพระราชบัญญัติคุ้มครองเด็ก พ.ศ. ๒๕๔๖ และมติคณะกรรมการคุ้มครองเด็กแห่งชาติ ในการประชุมครั้งที่
๖/๒๕๔๗ วันที่ ๑๕ ธันวาคม ๒๕๔๗ จึงวางระเบียบว่าด้วยหลักเกณฑ์การแต่งตั้งพนักงานเจ้าหน้าที่ไว้
ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการคุ้มครองเด็กแห่งชาติ ว่าด้วยหลักเกณฑ์การแต่งตั้งพนักงานเจ้าหน้าที่ส่งเสริมความประพฤตินักเรียนและนักศึกษา
พ.ศ. ๒๕๔๘

ข้อ ๒[๑] ระเบียบนี้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓ ในระเบียบนี้
พนักงานเจ้าหน้าที่
หมายความว่า พนักงานเจ้าหน้าที่ส่งเสริมความประพฤตินักเรียนและนักศึกษา
ตามหมวด ๗ แห่งพระราชบัญญัติคุ้มครองเด็ก พ.ศ. ๒๕๔๖
รัฐมนตรี
หมายความว่า รัฐมนตรีผู้รักษาการตามระเบียบนี้

ข้อ ๔ ให้รัฐมนตรีแต่งตั้งพนักงานเจ้าหน้าที่
จากบุคคลดังต่อไปนี้
(๑) เจ้าหน้าที่ของรัฐ ซึ่งดำรงตำแหน่งตามที่รัฐมนตรีประกาศกำหนด
(๒) บุคคลซึ่งมีคุณสมบัติและไม่มีลักษณะต้องห้ามดังต่อไปนี้
(ก) มีสัญชาติไทย
(ข) มีอายุไม่ต่ำกว่ายี่สิบห้าปีบริบูรณ์
(ค) ไม่เป็นบุคคลล้มละลาย
(ง) ไม่เป็นคนไร้ความสามารถ หรือคนเสมือนไร้ความสามารถ
(จ) ไม่เคยมีประวัติเสื่อมเสียทางจริยธรรม จรรยาบรรณ และการประกอบอาชีพหรือวิชาชีพ
การได้มาของพนักงานเจ้าหน้าที่ตาม (๒) ให้เป็นไปตามหลักเกณฑ์และวิธีการที่รัฐมนตรีประกาศกำหนด

ข้อ ๕ พนักงานเจ้าหน้าที่ต้องได้รับการอบรมความรู้เกี่ยวกับการส่งเสริมความประพฤตินักเรียนและนักศึกษาตามหลักสูตรที่กระทรวงศึกษาธิการกำหนด
รัฐมนตรีอาจกำหนดยกเว้นให้พนักงานเจ้าหน้าที่ตามข้อ
๔ (๑) ตำแหน่งใดตำแหน่งหนึ่งหรือหลายตำแหน่ง ไม่ต้องรับการอบรมความรู้ตามวรรคหนึ่งก็ได้

ข้อ ๖ พนักงานเจ้าหน้าที่พ้นจากตำแหน่งเมื่อ
(๑) ตาย
(๒) ลาออก
(๓) รัฐมนตรีให้ออกเพราะมีความประพฤติเสื่อมเสีย บกพร่องต่อหน้าที่ หรือหย่อนความสามารถ

(๔) พ้นจากตำแหน่งตามข้อ ๔ หรือขาดคุณสมบัติตามข้อ ๔
(๒)

ข้อ
๗ ให้รัฐมนตรีว่าการกระทรวงศึกษาธิการ
เป็นผู้รักษาการตามระเบียบนี้ และมีอำนาจตีความและวินิจฉัยชี้ขาดปัญหาอันเกี่ยวกับการปฏิบัติตามระเบียบนี้


ประกาศ ณ วันที่ ๒๔ มกราคม พ.ศ. ๒๕๔๘
สรอรรถ กลิ่นประทุม
รัฐมนตรีว่าการกระทรวงการพัฒนาสังคมและความมั่นคงของมนุษย์
ประธานกรรมการคุ้มครองเด็กแห่งชาติ













คุณากร/ผู้จัดทำ
๑๔ ธันวาคม ๒๕๕๔







[๑] ราชกิจจานุเบกษา
เล่ม ๑๒๒/ตอนพิเศษ ๓๕ ง/หน้า ๔๐/๒๖ เมษายน ๒๕๔๘